VENDIM
Nr. 155, datë 29.10.2019

MBI FILLIMIN E PROCEDURËS PËR RISHIKIMIN E “METODOLOGJISË SË PËRCAKTIMIT TË ÇMIMIT TË SHITJES SË ENERGJISË ELEKTRIKE NGA FURNIZUESI I MUNDËSISË SË FUNDIT” MIRATUAR ME VENDIMIN NR. 201, DATË 4.12.2017, TË NDRYSHUAR

Në mbështetje të nenit 16, nenit 19/b, nenit 20/a dhe nenit 87, të ligjit 43/2015, “Për sektorin e energjisë elektrike”, të ndryshuar, nenit 14, të “Metodologjisë së përcaktimit të çmimit të shitjes së energjisë elektrike nga Furnizuesi i Mundësisë së Fundit”, miratuar me vendimin e bordit të ERE-s nr. 201, datë 4.12.2017, i ndryshuar me vendimin e bordit të ERE-s nr. 144, datë 25 6.2018; nenit 26 të “Rregullores për organizimin, funksionimin dhe procedurat e ERE-s” miratuar me vendimin e bordit nr. 96, datë 17.6.2016, bordi i ERE-s, në mbledhjen e tij të datës 29.10.2019, mbasi shqyrtoi relacionin nr. 95 prot, datë 18.10.2019 dhe propozimin e përgatitur nga Drejtoria e Tarifave dhe Çmimeve, për fillimin e procedurës për rishikimin e “Metodologjisë së përcaktimit të çmimit të shitjes së energjisë elektrike nga Furnizuesi i Mundësisë së Fundit” miratuar me vendimin nr. 201, datë 4.12.2017, të ndryshuar,
konstatoi se: 
- Bordi i ERE-s, me vendimin nr. 201, datë 4.12.2017 miratoi “Metodologjinë e përcaktimit të çmimit të shitjes së energjisë elektrike nga Furnizuesi i Mundësisë së Fundit”.
- Bordi i ERE-s me vendimin nr. 144, datë 25.6.2018 ka miratuar rishikimin e “Metodologjisë së përcaktimit të çmimit të shitjes së energjisë elektrike nga Furnizuesi i Mundësisë së Fundit” miratuar me vendimin e bordit të ERE-s nr. 201, datë 4.12.2017, duke vendosur për ndryshimin e formulës përllogaritëse të përcaktimit të çmimit të shitjes së energjisë elektrike nga Furnizuesi i Mundësisë së Fundit:
- Në zbatim të metodologjisë me ndryshimet e mësipërme, ERE-ja ka përcaktuar çmimet mujore të shitjes së energjisë elektrike të furnizimit nga FMF bazuar në të dhënat e vëna në dispozicion nëpërmjet aplikimeve të përmuajshme të OSHEE sh.a.
- Me urdhrin e kryetarit të ERE-s nr. 10, datë 21.1.2019 dhe atë nr. 27, datë 18.4.2019, u organizuan seanca dëgjimore midis OSHEE sh.a. dhe Drejtorive Teknike të ERE-s.
- Çështjet e diskutuara në këto seanca renditen në vijim:
- Nevoja për paraqitjen e një bilanci energjetik nga ana e OSHEE sh.a. i cili mund të argumentojë burimin e mbulimit të kërkesës mujore për klientët e FMF (nga RES apo nga tregu i lirë) në zbatim të pikave 4 dhe 9, të nenit 6, të metodologjisë.
- Ndjeshmëria e klientëve FMF në lidhje me çmimet e miratuara për shkak të çmimeve të larta që rezultonin nga çmimi i lartë i blerjes së energjisë nga tregu i parregulluar.
- Llogaritja dhe faturimi i kostove të disbalancave për konsumatorët që furnizohen nga FMF.
- Përcaktimi i çmimit maksimal të blerjes dhe i datës së kursit të këmbimit për llogaritjen e çmimit të energjisë elektrike nga Furnizuesi i Mundësisë së Fundit. 
- Mënyra e faturimit, afatet e aplikimit dhe miratimit të çmimit të FMF.
- Përcaktimi i kostove direkte në lidhje me aktivitetin e Furnizuesit të Mundësisë së Fundit, si dhe mundësinë e axhustimit expost të tyre sikurse parashikohet ne pikën 2, të nenit 6, të metodologjisë. 
- Sugjerime nga ana e OSHEE sh.a. në lidhje me amendimin e metodologjisë së FMF.
- OSHEE sh.a. informoi se aktualisht nuk përcakton profil ngarkese bazuar në secilin grup klientësh (industri, tregti, shërbime dhe të tjera). Profilet e ngarkesës do të mund të propozohen pasi të jetë i mundur sigurimi i të dhënave për secilin grup klientësh në periudhën në vazhdim meqenëse këta klientë janë në sistem online dhe mund të merren profile orare.
- Në lidhje me afatin e miratimit të çmimit të FMF, për ndryshime referuar nenin 7, pikat 2, 3 dhe 4, të metodologjisë u kërkua që shoqëria të propozojë ndryshime në lidhje me periudhën e aplikimit dhe afatet e miratimit nga ana e ERE-s, në mënyrë që OSHEE sh.a. të mund dërgojë vetëm një faturë te klientët FMF, ku të reflektohet konsumi dhe çmimi i miratuar.
- Në periudhën nëntor 2018–mars 2019 disa klientë të cilët ndodhen në kushtet e furnizimit nga FMF kanë shprehur në ERE shqetësimin e tyre, në lidhje me çmimin e lartë të furnizimit nga FMF. 
- Këto ankesa janë trajtuar nga ERE-ja, duke u bërë të ditur shoqërive rrethanat në të cilat ERE merr vendim mbi çmimet mujore të shitjes së energjisë elektrike nga FMF, në kushtet e legjislacionit në fuqi.
- Me ligjin nr. 7/2018, “Për disa ndryshime në ligjin nr. 43/2015, ‘Për sektorin e energjisë elektrike’”, u miratuan ndër të tjera ndryshime në nenin 86, pika 6, të cilat e zgjatën kohën e marrjes së shërbimit të furnizimit me energji elektrike të klientëve të furnizuar në kushtet e FMF, nga 2 muaj në 2 vjet.
- Ndodhur në rrethanat e ndryshimeve që prodhoi dispozita sa më sipër cituar, Furnizuesi i ngarkuar me detyrimin e furnizimit si furnizues i mundësisë së fundit, aktualisht është në kushtet e furnizimit për një periudhë relativisht të gjatë (2 vjet), që i mundëson të parashikojë nevojën për energji për furnizimin e këtyre klientëve duke mos qenë më në kushtet për të kryer blerje emergjente, pra me çmime më të larta. 
- Me qëllim që çmimi i përcaktuar nëpërmjet kësaj metodologjie të reflektojë kostot reale të furnizimit nga klientët dhe të shmanget ndërsubvencionimi në rastet kur një furnizues i kryen të dyja funksionet: FSHU/Furnizues i rregullt dhe FMF, duhen të bëhen ndërhyrje në metodologji, në tre drejtime kryesore, të cilat paraqiten në vijim:
- Evidentimi i blerjes së dedikuar të energjisë për klientët FMF. Shoqëria e ngarkuar me detyrimin e shërbimit publik të Furnizimit të Mundësisë së Fundit, të ketë detyrimin të dokumentojë sasinë dhe çmimin e blerjes së energjisë për mbulimin e kërkesës për klientët në kushtet e FMF nëpërmjet një bilanci energjetik i cili të mund të argumentojë burimin e mbulimit të kërkesës mujore për klientët e FMF. 
- Të mundësohet reflektimi i kostove reale të blerjes së energjisë elektrike në çmimin e shitjes së energjisë elektrike të këta klientë. Për këtë propozohet të aplikohet mesatarja e ponderuar për përcaktimin e elementit CBEt në formulën përllogaritëse të nenit 8, të metodologjisë. Në dallim nga çmimi maksimal i blerjes së energjisë, sikurse aplikuar në zbatim të metodologjisë aktuale, koncepti i çmimit mesatar të ponderuar për energjinë e blerë enkas për furnizimin e klientëve FMF, do të përcaktojë koston reale të blerjes së energjisë për ta. 
- Faturimi në pik. Gjithashtu, për arsye se CBEt propozohet të reflektojë kostot aktuale nëpërmjet aplikimit të mesatares së ponderuar, për përcaktimin e çmimit të FMF, lind nevoja e aplikimit të çmimit në pik për konsumin e energjisë në masë më të lartë se energjia në bazë, sikurse përcaktuar në pikën e dytë, të vendimit të bordit të ERE-s nr. 162, datë 30.12.2011, për fashën orare të përcaktuar në vendimin e bordit të ERE-s nr.148, datë 26.12.2014. 
- Në mungesë të një propozimi nga pala e interesit, i ngarkuari me detyrimin e furnizimit si FMF, shoqëria OSHEE sh.a, si dhe në ushtrimin e autoritetit në drejtim të miratimit të akteve nënligjore ERE-ja me iniciativë të saj, në mbështetje të nenit 26, pika 1, të “Rregullores për organizimin, funksionimin dhe procedurat e ERE-s” legjitimohet në cilësinë e propozuesit për ndryshime në këtë akt.
Për gjithë sa më sipër cituar, bordi të ERE-s, 

VENDOSI:

1. Fillimin e procedurës për disa shtesa dhe ndryshime në “Metodologjinë e përcaktimit të çmimit të shitjes së energjisë elektrike nga Furnizuesi i Mundësisë së Fundit” miratuar me vendimin nr. 201, datë 4.12.2017, të ndryshuar, si më poshtë:
a) Neni 6, pika 3, ndryshon: tarifa që FMF do të aplikojë/ngarkojë te klientët, do të përfshijë kostot për blerjen e energjisë elektrike për këta klientë për periudhën e livrimit, mbi të cilën do të aplikohet dhe një marzh i furnizimit i cili vendoset nga rregullatori. 
b) Neni 6, pika 9, ndryshon: kostot, të cilat varen nga vëllimi i energjisë elektrike të furnizuar për këtë kategori klientësh, do të pasqyrohen në mënyrë transparente, jo-diskriminuese dhe do të reflektojnë koston reale të furnizimit, e cila do të monitorohet nga rregullatori në mënyrë periodike. Furnizuesi i Mundësisë së fundit të japë çdo muaj evidencë të qartë në formën e një bilanci energjetik, i cili të mund të argumentojë burimin e mbulimit të kërkesës mujore për klientët e FMF.
c) Neni 7, pika 2, ndryshon: deri në përcaktimin e çmimit nga ERE-ja, Furnizuesi do të faturojë klientin e furnizuar në kushtet e furnizimit të mundësisë së fundit, me çmimin mesatar të ponderuar të energjisë elektrike të blerë për periudhën në të cilën furnizohet, të publikuar nga FMF, duke pasqyruar kostot administrative, e transmetimit/shpërndarjes, sipas nivelit të tensionit ku është i lidhur konsumatori, si dhe kostot e përcaktuar në pikën 6, të nenit 6.
d) Neni 8, pika 1, ndryshon: CBEt është çmimi mesatar i ponderuar për sasinë e energjisë së blerë për mbulimin e kërkesës së klientëve FMF për periudhën e furnizimit nga tregu i parregulluar dhe nga prodhuesit me përparësi (BRE).
e) Shtohet pika 3, në nenin 8: FMF do të faturojë energjinë në pik, për konsumin në bazë të konsumit për orët e pikut, sipas fashës orare të përcaktuar në vendimin e bordit të ERE-s nr.148, datë 26.12.2014.
f) Kudo në metodologji, fjala konsumator zëvendësohet me fjalën klient i energjisë elektrike.
2. Drejtoria e Çështjeve Ligjore, të njoftojë palët e interesit për vendimin e bordit të ERE-s.
Ky vendim hyn në fuqi menjëherë.
Për këtë vendim mund të kërkohet rishikim brenda 7 ditëve kalendarike nga marrja dijeni, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

